Ittra anonima li ntbagħtet lilna minn diletttant Għawdxi taż-żwiemel, fejn allega li s-sidien taż-żwiemel Għawdxin kienu qed jintalbu jħallsu multa ta' €150 biex jużaw il-korsa taż-żwiemel fl-istess gżira, kienet imxejna għalkollox mill-President tal-Gozo Horse Racing Association (GHRA) Mary Mifsud Micallef. Ikkjarifikat li din hija biss miżata li qed tintalab titħallas biss jekk is-sidien Għawdxin ma jsuqux il-bhejjem tagħhom sa massimu ta' erba' darbiet minn madwar għoxrin attività u tiġrija li ssir fit-trakka ta' Għawdex kull staġun. Dan wara li dawn l-istess sidien ikunu għamlu użu mis-servizzi kollha li toffri tali trakka, fosthom il-ħasil u t-taħriġ li jingħata lil dawn l-istess bhejjem. Qalet ukoll li dawk li qed jopponu din il-miżura huma minoranza ta' tliet stalel jew massimu ta' erbgħa, mhux aktar, għax il-bqija tal-Għawdxin kollha kkompetew f'xi tiġrijiet. "Kienu wkoll avżati permezz ta' ittra fid-djar" Il-President tal-GHRA sostniet ukoll li s-sidien kienu avżati wkoll permezz ta' ittra fid-djar għal darbtejn, u anke fil-programmi li jkun hemm waqt it-tiġrijiet, apparti li din il-miżura kienet issemmiet ukoll fil-laqgħa li ssir bejn il-kumitat u l-membri. "Aħna għednielhom fil-laqgħa. X'nagħmlu? Ngħollu r-ramel? Jew nagħmlu tip ta' miżura oħra? Żewġ sidien li kienu preżenti qalu li huma leali lejn il-korsa ta' Għawdex, imma jirkbu kemm Għawdex u kemm Malta. Allura l-kumitat flimkien mas-sidien stabbilixxa policy li tgħid li kull min iħaddem il-korsa ta' Għawdex għandu jipparteċipa erba' darbiet f'tiġrijiet minn madwar 20 li jsiru f'sena. Jekk le, jintalab iħallas il-miżata ta' €150 li tkopri l-ispejjeż tat-trakka u l-manutenzjoni," spjegat il-President tal-GHRA. Xogħolna li nżommu d-dixxiplina Il-President tal-GHRA spjegat ukoll li s-sewwieqa Għawdxin kollha u kull min għandu żiemel u jsuqu fil-korsa tal-Marsa, iħallas €120 fis-sena lill-klabb ta' Malta, meta fil-verità l-ebda Għawdxi ma jħaddem u jħarreġ il-bhejjem tiegħu f'Malta. Żiedet tgħid li l-kumitat għamel laqgħa annwali dan ix-xahar fejn tlaqqgħu s-sidien, il-ġerrejja u d-dilettanti kollha tal-bhejjem, fejn ingħad lilhom x'policy se tkun qed tittieħed biex it-trakka ta' Għawdex tinżamm fi stat tajjeb kemm jista' jkun għax din tinvolvi ħafna spejjeż. Filwaqt li tenniet mill-ġdid li s-sidien fit-trakka ta' Għawdex, is-sidien u s-sewwieqa għandhom il-faċilitajiet meħtieġa, tant li xħin jiġu hemm se jsibu post fejn iżommu ż-żiemel u jaħsluh. Sostniet ukoll li x-xogħol tal-kumitat hu li jżomm id-dixxiplina ġenerali. "Nixtiequ nwaqqfu akkademja" Waħda mix-xewqiet tal-President tal-GHRA hi li titwaqqaf akkademja ta' min irid jitgħallem isuq iż-żwiemel, speċjalment għat-tfal, tant li hemm ġenituri li qed jitolbu biex tinfetaħ din l-iskola saħansitra anke għat-tfal li jbatu bl-awtiżmu għax il-horse riding huwa ta' għajnuna għalihom. "Aħna qed naraw kif din qed timxi f'Malta. Responsabbli minnha hemm iċ-Chief of Sports Anton Pace li, flimkien ma' oħrajn, diġà jieħu ħsieb l-Akkademja tal-Marsa," fissret il-President tal-GHRA. Sar upgrading f'Ta' Xħajma Qalet ukoll li f'Ta' Xħajma sar tindif kbir u upgrading fl-affarijiet kollha li hemm bżonn, fejn issa qed ikunu organizzati l-affarijiet fejn l-istalel biex ikunu jistgħu jużawhom is-sidien, qed isir anki xogħol relatat mal-ilma, żebgħa, madum u dak kollu li hemm bżonn. Fl-aħħar nett, il-President tal-GHRA irringrazzjat lil dawk kollha li tawha s-sapport f'dan iż-żmien ta' sfida, kemm għaliha personali u anke għall-kumitat, tant li esprimiet ix-xewqa li l-affarijiet ikomplu mexjin kif inhuma fuq il-binarji li ħallew is-suċċessi. "Aħna qed naħdmu sew mal-Kumitat ta' Malta, maċ-Chairman Edwin Borg flimkien ma' Tony Demanuele, u anke ma' Tommy Cunningham, u mexjin sewwa magħhom. Dan kollu wassal biex ikun hemm kordinament sħiħ u tajjeb tant li aħna stess qed insibu ħafna għajnuna mingħandhom," temmet tgħid il-President tal-GHRA. Ritratt: Paul Scicluna